Maustetytöt

Maustetytöt on suomalainen yhtye, jonka jäsenet ovat siskokset kitaristi Anna Karjalainen ja kosketinsoittaja Kaisa Karjalainen. Yhtyeen esikoissingle ”Tein kai lottorivini väärin” ilmestyi alkuvuodesta 2019 ja esikoisalbumi Kaikki tiet vievät Peltolaan saman vuoden syksyllä. 

Karjalaiset ovat kuunnelleet perinteistä suomalaista iskelmää, ja heidän esikuvansa on Leevi and the Leavings. Toimittaja Oskari Onninen sanoo, että yhtye on ”suorastaan epäilyttävän ’aito’ ja epäkaupallinen”. Kappaleet sisältävät Soundin Antti Luukkasen mukaan ”arkirealismia ja suorastaan kurjuuden glamouria”. Yhtyeen levy-yhtiö kuvaa Maustetyttöjä indie pop -duoksi.

Maustetyttöjen toinen albumi Eivät enkelitkään ilman siipiä lennä julkaistiin vuonna 2020. Emma-gaalassa Maustetytöt voitti Vuoden rock- ja Vuoden yhtye -palkinnot. Kolmas albumi Maailman onnellisin kansa ilmestyi vuonna 2023. Yhtye sai kansainvälistä huomiota, kun se esitti kappaleensa ”Syntynyt suruun ja puettu pettymyksin” Aki Kaurismäen elokuvassa Kuolleet lehdet (2023). 

Historia

Karjalaiset ovat alun perin kotoisin Vaalasta. Ennen Maustetytöt-yhtyettä Karjalaiset olivat olleet mukana Kaneli-yhtyeessä. Yhtyeessä oli heidän lisäkseen kolmas sisarus Maija, joka soitti rumpuja. Kaneli julkaisi EP:n Tommy's Broken Guitar (2012) ja LP:n Hazy Days (2016). Kaisa Karjalaisella ja Janne Aslak Räsäsellä oli Ehkä-niminen yhtye, joka julkaisi muun muassa EP:t Työttömän yövuoro (2015) ja Sää, sääsket ja sä / Jätä mut, joulu, rauhaan (2016).

Maustetyttöjen ensimmäinen single, helmikuun 2019 alussa julkaistu ”Tein kai lottorivini väärin”, keräsi kuukaudessa 219 000 näyttökertaa YouTubessa ja 245 000 kuuntelua Spotifyssa. Yhtyeen coverversio Pelle Miljoona Oy:n ”Juokse villi lapsi” -kappaleesta soi hypermarketketju Prisman mainoksessa toukokuusta 2019 alkaen. Kappale julkaistiin myös YouTubessa, mutta virallista singleä siitä ei tehty. Maustetytöt julkaisi 31. toukokuuta 2019 toisen singlensä ”Se oli SOS”, joka ilmestyi myös 7-tuumaisena vinyylilevynä.

Musiikkilehti Rumba nimitti Maustetyttöjä vuoden 2019 hypetetyimmäksi ja kohutuimmaksi suomalaisyhtyeeksi. Kesällä 2019 yhtye teki lähes neljäkymmentä keikkaa ja esiintyi suurimmilla festivaaleilla kuten Flow, Provinssi, Ruisrock ja Ilosaarirock. Yhtyeen kolmas single ”Viidestoista päivä” ilmestyi syyskuussa 2019. Kappale oli tribuutti Juice Leskiselle. Niin ikään syyskuussa 2019 Maustetytöt esitti Yleisradion Livenä-sarjassa kappaleen ”Jos mulla ei ois sua, mulla ei ois mitään”.

Maustetyttöjen esikoisalbumi Kaikki tiet vievät Peltolaan julkaistiin 25. lokakuuta 2019. Se nousi avausviikollaan Suomen virallisella listalla sekä albumilistan että fyysisen albumilistan listaykköseksi. Albumilta pois jäänyt ”Jos mulla ei ois sua, mulla ei ois mitään” julkaistiin singlenä joulukuussa 2019. Single julkaistiin digitaalisesti sekä rajoitettuna tuhannen kappaleen 7″ vinyylilevynä, joka myytiin loppuun viidessä minuutissa. Vuonna 2019 Maustetytöt palkittiin Soundi-lehden Master of Pulpets -tulokaspalkinnolla.

”Tein kai lottorivini väärin” -kappale aiheutti keskustelua, koska kappaleen varhaisessa versiossa laulettiin ”Sudanin neekeripojista”. YouTubessa julkaistulla videolla yhtye esittää kyseistä versiota livenä keväällä 2018. Lopullisessa, levytetyssä versiossa lauletaan ”Sudanin pienistä pojista”. Maustetyttöjen levy-yhtiön Is This Art!:n Aki Roukalan mukaan kyseessä oli ”pienellä paikkakunnalla kasvaneiden nuorten ihmisten tietämättömyys ja huolimattomuus”. Yhtye pyysi anteeksi sanan käyttöä, ja sanoittaja Kaisa Karjalaisen mukaan käytön syynä ei ollut tarkoituksellinen provokaatio vaan ajattelemattomuus.

Yhtyettä ei raadin äänestyksen jälkeen otettu ehdokkaaksi Emma-gaalaan, jossa se alun perin oli ollut ehdolla neljässä kategoriassa. Toimittaja Oskari Onnisen mukaan yhtye pudotettiin pois myös yleisöäänestyksestä, jossa se oli alun perin ollut, koska äänestyksen pelättiin muuttuvan ”poliittisten protestiäänien myötä luonteeltaan täysin muuksi kuin musiikkiperusteiseksi”. Albumi Kaikki tiet vievät Peltolaan pääsi lopulta Kriitikoiden valinta -ehdokkaaksi.

Maustetyttöjen toinen studioalbumi Eivät enkelitkään ilman siipiä lennä julkaistiin 13. marraskuuta 2020. Albumi nousi Suomen virallisella listalla sekä albumilistalla että fyysisellä albumilistalla toiselle sijalle. Emma-gaalassa 2020 Maustetytöt voitti Vuoden rock- ja Vuoden yhtye -palkinnot.

Maustetytöt ja Agents aloittivat musiikillisen yhteistyön syksyllä 2021. Yhteistyöprojekti kulki nimellä Maustetytöt X Agents. Kokoonpano julkaisi keväällä 2022 neljä kappaletta sisältävän EP:n ja esiintyi samana vuonna muun muassa Ruisrockissa. Maustetytöt esittivät kappaleensa ”Syntynyt suruun ja puettu pettymyksin” Aki Kaurismäen elokuvassa Kuolleet lehdet (2023). Elokuvan ensi-illan jälkeen Maustetytöt esiintyi Saksassa, Ruotsissa ja Tšekissä, Italiassa, Sveitsissä ja Ranskassa.

Tunnustukset
 Palkintogaala Kategoria Vuosi Tulos Lähde Soundi  Vuoden tulokas 2019    Emma-gaala  Kriitikoiden valinta    Vuoden albumi 2020    Kriitikoiden valinta    Vuoden rock    Vuoden yhtye    Vuoden yleisöäänestys    Vuoden alternative 2023    Vuoden yleisöäänestys   

Diskografia

 Studioalbumit 





Lähteet

Aiheesta muualla
 Maustetytöt vuoden 2019 Flow Festivalilla Yle Areena.
 Tatiana Järvenpää: ”Pelkkiä hittejä!” – Maustetytöt Heiniksessä Rumba 21.12.2018

*